༧གོང་ས་རྒྱལ་བ་རིན་པོ་ཆེ་མཆོག་གིས།ངོས་རང་རྒྱ་གར་བྱང་ཕྱོགས་ཀྱི་དྷ་སའི་དབེན་གནས་འདིར་ལྷག་ཡོད་པ་རེད་དེ།གཙོ་བོ་བྷི་བྷི་སི་དང་སི་ཨན་ཨན་གསར་ཁང་བརྒྱུད་ནལ་ཇེ་རེ་ཡ་དང་ཨེ་རག་ནང་ག་རེ་བྱུང་བཞིན་ཡོད་པ་དང་འཛམ་གླིང་ནང་ག་རེ་བྱུང་བཞིན་ཡོད་པ་ཏོག་ཙམ་གསལ་ཆ་ཡོད་པ་རེད།འཛམ་གླིང་གི་འགྱུར་བ་གསར་པ་དེ་ཚོ་ལ་བརྟེན་ནས་གོ་ལ་གཅིག་གྱུར་ཡིན་པའི་འདུ་ཤེས་དེ་ཤུགས་ཆེ་རུ་འགྲོ་བཞིན་ཡོད་པ་རེད།ང་ཚོར་སྔར་ལྷག་བདེ་སྐྱིད་ལྡན་པ་དང་ཞི་བདེ་ལྡན་པའི་མ་འོངས་པ་ཞིག་བསྐྲུན་ཐབས་སུ་ང་ཚོས་དང་པོ་ཤེས་དགོས་པ་ཞིག་ནི་སུས་དྲག་སྤྱོད་དང་དམག་འཁྲུག་འདི་འཁྱེར་ཡོང་བ་རེད།ང་ཚོའི་དགྲ་བོ་མ་རེད།ང་ཚོ་འགྲོ་བ་མི་རིགས་ཀྱིས་འདི་དག་འཁྱེར་ཡོང་གི་ཡོད་པ་དེ་ཤེས་དགོས་རེད།ཚན་རིག་པས་མིའི་རྩ་བའི་རང་གཤིས་ནི་ཞི་བ་ཡིན་པ་བརྗོད་བཞིན་པའི་གནས་ལུགས་དེ་ནི་གསལ་པོ་རེད།འགྲོ་བ་མི་དུང་ཕྱུར་༧༠ཚང་མ་ང་ཚོའི་ཨ་མ་ལས་བྱུང་བ་རེད་ལ།མའི་འོ་མ་དང་བྱམས་སྐྱོང་།བརྩེ་བར་བརྟེན་ནས་ང་ཚོའི་མི་ཚེ་དེ་མགོ་འཛུགས་བྱས་པར་བརྟེན།བརྩེ་བ་ནི་མི་ཚེའི་ནང་ཧ་ཅང་གལ་ཆེན་པོ་རེད་ལ།འགྲོ་བ་མི་ཡོད་དོ་ཅོག་གི་རྒྱུད་ལ་བྱམས་བརྩེའི་ས་བོན་ཡོད་པ་རེད།རང་ཉིད་ཀྱི་བརྩེ་བའི་གྲོགས་ལ་སེམས་འཁུར་བྱེད་པ་དེ་ནི་ཆགས་སེམས་ཡིན་པ་ལས་ཚད་མཐོ་བའི་བྱམས་བརྩེ་མིན་པར།འགྲོ་བ་མི་ཚང་མ་གཅིག་མཚུངས་ཡིན་པའི་ངོས་འཛིན་ཐོག་གཞན་ལ་ཡང་བདེ་སྐྱིད་དགོས་ཀྱི་ཡོད་པ་ཤེས་པའི་ཐོག་གཞན་ལ་སེམས་འཁུར་བྱེད་པ་ནི་ཚད་མཐོའི་བྱམས་བརྩེ་རེད།མའི་བྱམས་བརྩེ་ལ་མཚམས་རེར་ཆགས་སྡང་ཡོད་ན་ཡང་།བྱམས་བརྩེ་དེ་ས་བོན་ལྟ་བུར་བླངས་ནས་མིའི་ཀླད་པ་སྤྱད་དེ་རང་འདོད་བྱས་པའི་ཕན་འབྲས་ལ་དཔྱད་པ་བྱེད་དགོས་རེད།ང་ཚོ་ནི་སྤྱི་ཚོགས་ནང་གནས་སྡོད་བྱེད་མཁན་གྱི་སྲོག་ཆགས་ཤིག་ཡིན་རྐྱེན་རང་ཉིད་གཅིག་པོར་བསམ་བློ་བཏང་སྟེ་རང་འདོད་བྱས་ཚེ་མིའི་རང་བཞིན་ལ་ཁ་གཏད་དུ་ཡོད་པ་རེད།སྤྱི་ཚོགས་ནང་འདུས་སྡོད་སྲོག་ཆགས་གཞན་ཡིན་ཡང་རང་བཞིན་གྱིས་སྤྱི་ཚོགས་གཅིག་གི་འདུ་ཤེས་དེ་ཡོད་པ་རེད།ཁོང་ཚོས་ཕན་ཚུན་ལ་རོགས་པ་ཆེན་པོ་བྱེད་ཐུབ་ཀྱི་མེད་ན་ཡང་།གཅིག་ལ་ན་ཚ་སོགས་བྱུང་སྐབས་གཞན་དེས་ལྕེ་ལྡག་བྱེད་པ་སོགས་བྱེད་ཀྱི་རེད།རྒྱུ་མཚན་ནི་ཁོང་ཚོར་སྤྱི་ཚོགས་ཤིག་གི་ནང་གནས་སྡོད་བྱེད་དགོས་པ་རེད།རང་གཅིག་པོ་འཚོ་ཐབས་ཁག་པོ་རེད།རྩ་བའི་ང་ཚོ་སྤྱི་ཚོགས་ཀྱི་སེམས་ཅན་རེད།མི་གཅིག་ལ་སྟོབས་འབྱོར་ཅི་ཙམ་ཡོད་ན་ཡང་སྤྱི་ཚོགས་མེད་ཚེ་འཚོ་ཐབས་བྲལ་བ་རེད།ད་ལྟའི་གནས་བབ་འདིར་འཛམ་གླིང་འདིའི་སྒང་གི་འགྲོ་བ་མིའི་རིགས་ཚང་མ་སྤྱི་ཚོགས་གཅིག་གི་ནང་དུ་འཚོ་སྡོད་བྱེད་ཀྱི་ཡོད་པ་ཚོར་སྣང་ཡོང་གི་འདུགཅེས་གསུངས་འདུག